recursal/SuperWikiNEXT-32B huggingface dataset:
**ג'ואל-פיטר ויתקין** (אנגלית: Joel-Peter Witkin; נולד ב-13 בספטמבר 1939) הוא צלם אמריקאי.

ביוגרפיה
--------

ויתקין נולד לאב יהודי ולאם קתולית. אחיו התאום, ג'רום ויתקין, הוא צייר נודע. בגיל צעיר היה עד לגירושי הוריו, שנגרמו בעיקר על רקע הבדלי הדת ביניהם. לאחר מכן למד בבית הספר סיינט ססיליה, ואת שנותיו בתיכון עשה בבית הספר גרובר קליבלנד. בשנת 1961 התגייס לצבא ארצות הברית, מתוך כוונה לצלם את המלחמה בוייאטנם, אך בשל סיבות מנהלתיות, לא הגיע לוייאטנם, ועשה את שירותו בפורט הוד, טקסס, כאחראי על מידע לציבור ותמונות מסווגות. את התואר הראשון, בפיסול, עשה בקופר יוניון, ניו יורק (1974) ואת תוארו השני, באמנות, עשה באוניברסית ניו מקסיקו, באלבוקורקי, תוך שוויתר על מלגה שהוצעה לו מאוניברסיטת קולומביה.

### סגנון עבודתו

ויתקין משתמש לצורך עבודתו במצלמת פילם, והוא נוהג לעבוד על התשליל עצמו בעזרת חומרי פיתוח שונים, שריטות על התשלילים ועוד מניפולציות המאפשרות לו להשיג את המראה האסתטי שאליו הוא שואף. הוא מרבה לעסוק במוות, באמצעות צילומי גופות, חלקי גופות ואיברים, אותם הוא מעמיד בסצינות מבוימות בסטודיו שלו. בנוסף, הוא מוכר בזכות צילומי בעלי המום, החריגים ואנשי השוליים. הוא מעדיף לעבוד בשחור לבן על פני עבודה בצבע. בראיון שנערך לקראת תערוכתו בגלריה מנשר בתל אביב, בשנת 2010, סיפר על עבודתו, ובין היתר, על הערכתו לצלמת דיאן ארבוס. כיוון שהחוק בארצות הברית אינו מתיר צילום גופות בשטחה, עיקר עבודתו נעשית בדרום אמריקה, באישור הרשויות במקסיקו ובקולומביה.

### תערוכות ואוספים

עבודותיו של ויתקין הוצגו במוזיאונים וגלריות מהשורה הראשונה בעולם. הוא מיוצג על ידי גלריית ברוס סילברסטיין בניו יורק, ועבודותיו נמצאות באוספים הקבועים של מוזיאונים רבים, ביניהם: המוזיאון לאמנות מודרנית בניו יורק, המכון לאמנות של שיקגו, מוזיאון פול גטי בלוס אנג'לס, ספריית הקונגרס, מוזיאון וויטני בניו יורק, מרכז פומפידו בפריס, מוזיאון ויקטוריה ואלברט בלונדון, ועוד. ויתקין מציג רבות מעבודותיו בדף האינסטגרם שלו.

קישורים חיצוניים
----------------

ויקישיתוף מדיה וקבצים בנושא **ג'ואל פיטר ויתקין** בוויקישיתוף
* ג'ואל פיטר ויתקין, ברשת החברתית אינסטגרם

הערות שוליים
------------

1. ↑  דניאל זילברברג‏, המדור לביתור קרובים, באתר וואלה!‏, 18 במאי 2010
2. ↑  Joel-Peter witkin,
3. ↑  https://www.moma.org/artists/6417
4. ↑  https://artsandculture.google.com/partner/the-j-paul-getty-museum?hl=en
5. ↑  https://www.loc.gov/rr/print/res/657\_witk.html
6. ↑  https://whitney.org/artists/3901
7. ↑  Joel-Peter Witkin, אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007444555505171
* BIBSYS: 97018243
* BnF: cb12255594k (data)
* GND: 118985485
* ISNI: 0000 0001 1083 3303
* LCCN: n85226358
* NKC: xx0143323
* NLA: 35910839
* NTA: 06954901X
* PIC: 2182
* RKD: 85154
* SNAC: w6wh39v4
* SUDOC: 031317685
* Trove: 1142138
* ULAN: 500020019
* VIAF: 111408951
* WorldCat: lccn-n85226358

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'ואל פיטר ויתקין"**.
פוגאצ'ה גלדי שומן
 פוגאצ'ה על צלחת
**הפוגאצ'ה** (בהונגרית: Pogácsa) היא סוג של עוגייה קטנה, עגולה, בדרך כלל לא מתוקה, אבל יש גם גרסה מתוקה. הפוגאצ'ה הוא מוצר טיפוסי של המישור הפאנוני, כלומר של אגן הקרפטים, המטבחי חבל הבלקו והמטבח הטורקי. הגרסאות הפופולריות שלו הן של תפוחי אדמה, חמאה, פיסות קטנות של גלדי שומן, גבינת כבשים וכרוב. הפוגאצ'ה איננו ממולא, אלא החומרים הנ"ל מוטמעים בתוך הבצק. הוא ידוע בשמות דומים בקרב עמי אגן הקרפטים והבלקן (בסלובקית pagáč, בגרמנית אוסטרית Pogatsche, בסלובנית ובקרואטית, Pogača погача בסרבית, погача), בטורקיה (בטורקית poğaça).

מקור השם
--------

השם בא מהמילה הלטינית focus (אש), focacea (פסטה מטוגנת) עם תיווך מהשפה האיטלקית. עד היום קיים באיטליה לחם שטוח בשם פוקצ'ה (Focaccia). סוג לחם דומה אך מעט שונה הוא פוגאס (Fougasse) בצרפת והוגזה (Hogaza) בספרד.

המילה הגיעה להונגרית משפות סלאביות דרומיות (סרבית, קרואטית, סלובנית - pogača).

פוגאצ'ה במתכונים הונגריים ישנים
-------------------------------

ספר הבישול של הנזיר הפיאריסטי קרישטוף שימאי שנכתב בשלמצבאניה בין 1795 לבין 1799 מכיל סוגים רבים של פוגאצ'ה: פוגאצ'ה דבש, פוגאצ'ה חמאה, פוגאצ'ה מתובלת חריפה, פוגאצ'ה שוקולד.

פוגאצ'ה במטבח ההונגרי של היום
-----------------------------

הגרסאות הנפוצות ביותר הן תפוחי אדמה, גבינה צהובה, גלדי שומן, שמנת חמוצה, גבעול, גבינתכבשים וכרוב. הוא מוגש בדרך כלל לאחר ארוחה או עם מרקים משמעותיים יותר (למשל גולאש) במקום לחם.

פוגאצ'ה אפוי באפר
-----------------

את האוכל של הגיבור הנודד של סיפורי העם ההונגריים אופה לו בדרך כלל אמו. גם התלמידים השל פעם קיבלו פוגאצ'ה לדרך כשיצאו מבית הספר ומכאן המנהג ההונגרי לשים פוגאצ'ה בתרמילי הבוגרים של בתי הספר בטכס הפרידה של הכיתה האחרונה. זהו למעשה תפוח אדמה שנאפה בקליפתו מעל גחלת האש.

הערות שוליים
------------

לקריאה נוספת
------------

* מילון פרשנות השפה ההונגרית, כרך ה' (מו-ש), 1966, הוצאה לאור אקדמית

קישורים חיצוניים
----------------

* 104 מתכונים בוויקיפדיה
* Pogácsa.lap.hu - אוסף קישורים
* פוגאצ'ה אפוי באפר


1. ↑  "A MAGYAR NYELV SZÓTÁRA". *osnyelv.hu*. נבדק ב-2022-03-28.
2. ↑  Simai Kristóf: Némely étkek készítési módja. Alinea Kiadó, 2011.
**אמיר אולו** (נולד ב-9 במאי 1971) הוא קצין צה"ל בדרגת אלוף-משנה, כיהן כמפקד מחוז דן בפיקוד העורף, שירת כמפקד גדוד 601 במלחמת לבנון השנייה וכמפקד יהל"ם במבצע עופרת יצוקה.

חייו
----

אולו נולד וגדל בשכונת קריית מנחם בירושלים, הוא אחד משבעה ילדים להורים שעלו ממרוקו ב-1964. עשה את מרבית שירותו הצבאי בחיל ההנדסה הקרבית. 

באוקטובר 1994, בעת ששירת כמפקד פלוגה בקורס מ"כים, נפצע ואיבד את רגלו במהלך משימת הנחת מוקשים בלבנון. הוא עבר תקופת שיקום ממושכת במהלכה למד במכללה לפיקוד ולמטה וסיים תואר ראשון במזרחנות ומדע המדינה. הוא חזר לשירות קרבי מבצעי ומונה לסגן מפקד גדוד הנדסה. 

ב-2005 מונה למפקד גדוד 601, גדוד הנדסה סדיר שב-2006 הוכפף לחטיבה 401. הוא פיקד על הגדוד במהלך מלחמת לבנון השנייה, בתחילת המלחמה לחם הגדוד תחת עוצבת ברעם ופוצץ בונקרים, מוצבים ומבנים של ארגון חזבאללה, בהם מוצבי צה"ל לשעבר, ברקן והרדוף. הגדוד השתתף בקרב מארון א-ראס וסייע בחילוץ חיילי יחידת אגוז ובטיהור הכפר. לאחר מכן הוכפף הגדוד לחטיבת הצנחנים ועסק בפתיחות צירים, מבצעי חילוץ ופינוי ומשימות הנדסה התקפיות. 

ב-2007 מונה למפקד יהל"ם ופיקד עליה עד אוגוסט 2010, בתקופת כהונתו לחמה היחידה ברצועת עזה במהלך מבצע עופרת יצוקה. לאחר מכן שירת כקצין ההנדסה של פיקוד הדרום. ב-2014 מונה למפקד מחוז דן בפיקוד העורף, הוא מילא תפקיד זה עד אוגוסט 2017 ובסיומו פרש משירות הקבע.

נשוי להילה ואב לשלושה. עם רעייתו הקים את "יקב אולו" בעמק האלה.

קישורים חיצוניים
----------------

* ריאיון עם אמיר אולו על יהל"ם, ישראל היום, 22 בספטמבר 2010

| מפקדי יהל"ם  |
| --- |
| 

|  |
| --- |
| יוחנן (יוחי) קרמר • עתי שלח • יוסי רפאלוב • יובל מור • אמיר אולו • סהר אברג'יל • עידו מזרחי • יואב טורחאנסקי • ירון בית-און • שחר בק • מנור ינאי • א' |

 |
**לוטו ספורט איטליה** היא יצרנית איטלקית של נעליים, ציוד ובגדי ספורט עבור ענפי ספורט שונים: כדורגל, כדור עף, טניס הוקי אוויר. ועבור ספורטאים שונים. נוסדה בשנת 1973. משרדי החברה הראשיים נמצאים בעיר טרוויזו שבאיטליה שם גם נוסדה החברה וכיום היא פעולת ביותר מ-60 מדינות ברחבי העולם.

החברה נוסדה בשנת 1973 על ידי משפחת קברלוטו שהייתה הבעלים של קבוצת הכדורגל המקומית של טרוויזו. החברה החלה לראשונה לייצר נעלי טניס ולאחר מכן אביזרים לכדורסל כדוריד אתלטיקה וכדורגל.

הסכמי החסויות הראשונים של לוטו נחתמו עם שחקני הכדורגל דינו זוף ורוד חוליט ועם קבוצות הכדורגל מילאן, נבחרת הולנד, נאפולי, יובנטוס וקייבו ורונה וריאל סרגוסה מספרד.

לוטו משמשת כספונסרית של ספורטאים ושחקני כדורגל רבים ברחבי העולם כשאחד הבולטים בהם הוא החלוץ האיטלקי לוקה טוני.

באירופה משמשת החברה כחברת ההלבשה הרשמית של קבוצות הכדורגל: גנואה, צ'זנה, דיז'ון, סושו, מיינץ 05 והופנהיים.

בישראל, משמשת החברה נכון ל-2016 כמלבישה הרשמית של: מכבי נתניה בני סכנין, עירוני ניר רמת השרון, מכבי פתח תקווה והפועל פתח תקווה.

קישורים חיצוניים
----------------

ויקישיתוף מדיה וקבצים בנושא **לוטו ספורט איטליה** בוויקישיתוף
* 

* אתר האינטרנט הרשמי של לוטו ספורט איטליה
* לוטו ספורט איטליה, ברשת החברתית אקס (טוויטר)

* לוטו ספורט איטליה, ברשת החברתית אינסטגרם
**האשם מחאמיד** (בערבית: **هاشم محاميد**; 18 בפברואר 1945 – 3 באפריל 2018) היה חבר הכנסת וראש עיריית אום אל-פחם.

ביוגרפיה
--------

מחאמיד נולד ב-18 בפברואר 1945 באום אל-פחם. היה בעל תואר ראשון בייעוץ חינוכי ובאנגלית ותואר שני בייעוץ חינוכי, שניהם מאוניברסיטת תל אביב. בנוסף, סיים את לימודיו בסמינר למורים בהדסים. במקצועו היה יועץ חינוכי ושימש כסגן מנהל בית ספר תיכון. בין פרסומיו תיזה ל-M.A בנושא אוטו-סטריאוטיפים והטרו-סטריאוטיפים של מתבגרים יהודים וערבים בתנאי מגע שונים.

בשנת 1984 נבחר לראש המועצה המקומית אום אל-פחם, וכיהן בתפקיד זה עד 1989. במהלך כהונתו, בנובמבר 1985, הוכרזה אום אל-פחם לעיר.

מחאמיד היה חבר מפלגת חד"ש, שימש יו"ר מועצת המפלגה וכיהן כחבר הכנסת מטעמה (החל מ-10 בינואר 1990) בכנסת ה-12 וה-13, בכנסת ה-14 נבחר מטעם סיעת חד"ש-בל"ד. במהלך כהונתו התגלו חילוקי דעות בינו לבין מפלגתו, חד"ש, ובעקבות כך פרש יחד עם עזמי בשארה מהסיעה המאוחדת והשניים הקימו את סיעת בל"ד בכנסת. בכנסת ה-15 כיהן כחבר הכנסת מטעם סיעת רע"מ, ממנה פרש בדצמבר 2002 והקים את סיעת היחיד "אחדות לאומית - הברית הלאומית המתקדמת". במערכת הבחירות לכנסת השש עשרה התמודד ברשימה עצמאית, זכה רק בכ-21,000 קולות ולא עבר את אחוז החסימה.

בין תפקידיו הרבים בוועדות הכנסת השונות, היה יושב-ראש ועדת המשנה למלחמה בנגע הסמים והאלכוהול במגזר הערבי וכן היה החבר הערבי הראשון בוועדת החוץ והביטחון.

במסגרת פעילותו הציבורית היה ראש עיריית אום אל-פחם, וחבר ועדת המעקב העליונה של הציבור הערבי בישראל.

עמדותיו המדיניות
----------------

במהלך מלחמת המפרץ הראשונה הביע מחאמיד את הערכתו לסדאם חוסיין ואמר כי בפלישה לכווית החזיר חוסיין לאומה הערבית את תפארת המסורת המוסלמית.

בהופעה לפני סטודנטים בחיפה ב-1999 הזדהה מחאמיד עם פעולות החזבאללה אותה כינה "תנועת שחרור לאומית מן המדרגה העליונה", ואת אנשיה "לוחמי חופש". לדבריו, "לבנון הפכה לבית קברות גדול של חיילי הכיבוש".

בראיון עמו בשנת 1993 אמר מחאמיד כי "הוא מוכן להציל כל נפש מכל צד שלא תמות", וכי אינו מבדיל בין דם לדם, "גיניתי ואגנה כל רצח, כל הרג של אנשים חפים מפשע". עם זאת בראיון אחר תיאר את תגובתו לרצח של משתף פעולה עם ישראל באום-אל-פאחם בשנת 1989: "באתי וראיתי אדם מת על הרצפה. שאלתי: מה קרה? אמרו לי: זה משת"פ. אני אומר לך באופן גלוי - לא הרגשתי כלפיו כלום. הדם שלו לא שווה... ישבתי ושתיתי קפה... אם מישהו אחר היה נהרג, יכול להיות שהייתי צם יום שלם, כי אני לא יכול לאכול כשהאדם מת. אבל זה פשוט לא הזיז לי. אלה אנשים שפעלו נגד האינטרסים של העם שלהם".

בנאום שנשא ב-1992 בעזה בעת ביקור משלחת של ערביי ישראל, קרא מחאמיד לעם הפלסטיני "לנקוט בכל האמצעים כדי להיאבק בדיכוי ובכיבוש - לא די באבן, לא די באינתיפאדה". בריאיון עיתונאי הסביר מחאמיד מדוע לא יתקומם כנגד פגיעה באוטובוס של מתנחלים, גם אם יש בו ילדים. לדבריו, "אם ילד יושב בתוך אוטובוס של מתנחלים, או חיילים חמושים של הכיבוש, אז אתה רוצה שלא יילחמו בהם בגלל ילד אחד שאולי יושב שם ואולי ייפגע?".

קישורים חיצוניים
----------------

* 

* האשם מחאמיד, באתר הכנסת (לגרסה בערבית)

* האשם מחאמיד, באתר כנסת פתוחה
* אריה דיין, פתאום נולד מנהיג, כותרת ראשית, 5 בספטמבר 1984

הערות שוליים
------------

1. ↑  מאיר הראובני, ראש העיר הורה על הכסאות הריקים ובירר את הנעדרים, מעריב, 12 בנובמבר 1985
2. ↑  דן שיפטן, ‏זהותם החדשה של הח"כים הערבים, **תכלת** 13, סתיו התשס"ג 2002
**לואי פיזר** (באנגלית: **Louis Fieser**; ‏7 באפריל 1899, קולומבוס - 25 ביולי 1977, בלמונט) היה כימאי אמריקאי. בין הישגיו הבולטים פיתוח נפאלם בשנת 1942.

תולדות חייו
-----------

לואי פיזר נולד בקולומבוס ובשנת 1920 קיבל תואר בכימיה מויליאמס קולג'. בשנת 1924 הוא סיים עבודת תואר שלישי באוניברסיטת הרווארד בהדרכת ג'יימס בריאנט קונאנט. בשנים 1924–1925 פיזר עבד באוניברסיטת אוקספורד ובאוניברסיטת פרנקפורט. בהמשך הוא חזר לארצות הברית ולימד בקולג' לבנות בפנסילבניה. שם הוא פגש את אשתו לעתיד מרי פיטרס פייזר.

בשנת 1930 הזוג עבר להרווארד. בהיותו בהרווארד הוא כתב ביחד עם אשתו סדרה של ספרים בנושא כימיה אורגנית שכונו "פיזר ופיזר".

בשנת 1937 פיזר מונה לפרופסור ועבד עד לשנת 1968.

בשנת 1939 הוא חקר ויטמין K. בשנים 1941 ו-1942 הוא היה מועמד לפרס נובל לכימיה, אך בשנים אלו הפרס לא הוענק.

בעת מלחמת העולם השנייה פיזר פיתח נוסחה לייצור נפאלם.

פיזר הדריך מספר עבודות דוקטורט לרבות דונלד ג'יימס קראם, חתן פרס נובל.

בנוסף לספרים פיזר פרסם כ-300 מאמרים. במהלך עבודתו הוא קיבל מספר פרסים.

קישורים חיצוניים
----------------

ויקישיתוף מדיה וקבצים בנושא **לואי פיזר** בוויקישיתוף
* ביוגרפיה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007278323705171
* BnF: cb122768137 (data)
* CiNii: DA00079259
* GND: 118088610
* ISNI: 0000 0001 1071 534X
* LCCN: n79045157
* NDL: 00439493
* NKC: nlk20020112753
* NTA: 072234628
* SNAC: w6f20hz9
* SUDOC: 031581021
* VIAF: 76377259
* WorldCat: lccn-n79045157

 |
אין תמונה חופשיתאין תמונה חופשית
**רונלד (רוני) רוזין** (1931 – 2 בנובמבר 1989) היה כירורג ישראלי.

ביוגרפיה
--------

רוזין נולד בשווייץ ועלה לארץ ישראל. גדל בירושלים. היה חניך בצופים, הצטרף לגדנ"ע והשתתף בקרבות מלחמת העצמאות בעיר. לאחר המלחמה נכלל בהכשרה שהקימה את קיבוץ תל קציר שליד הכנרת, שם היה מפקד מחלקה.

לאחר שירותו הצבאי נסע לחוץ לארץ ושם למד רפואה. התמחה בכירורגיה. שימש כמנהל המחלקה הכירורגית בבית החולים הדסה בתל אביב, שהועברה בהמשך לבית החולים איכילוב. היה איש סגל הפקולטה לרפואה באוניברסיטה העברית והגיע שם לדרגת פרופסור. בין תלמידיו היו ראובן פפרמן ומרדכי גוטמן. בשנים 1985-‏1986 ניהל את בתי החולים בתל אביב במקומו של דן מיכאלי, שמונה למנכ"ל משרד הבריאות.

רוזין שירת במילואים בחיל הרפואה והגיע בשירותו עד לדרגת סגן אלוף. הוא השתתף כרופא במלחמות ומבצעים ממלחמת ששת הימים ועד למלחמת לבנון הראשונה. מיוחסת לו הצלתם של נפגעים רבים. הוא עסק בשכלולו של המערך לטיפול מהיר בפצועים בשדה הקרב, ייצובם והעברתם לטיפול בבתי חולים בעורף. פרופסור יהודה דנון ייחס לו תרומה לפיתוח גישת בית החולים הזירתי הממיין של חיל הרפואה.

רוזין פיקד בתחילת שנות ה-70 על בית החולים הזירתי של צה"ל ברפידים. הוא שירת בבית חולים זה כמנתח גם במלחמת יום הכיפורים. לאחר המלחמה כתב עם מנתחים אחרים ששירתו במתקן מאמר נודע אודות פעולתו של בית החולים בכתב העת Journal of Trauma.

רוזין נפטר ממחלה קשה בשנת 1989, בגיל 58. נקבר בבית הקברות קריית שאול.

מקורות
------

* יהודה דנון, "פרופ' רוני רוזין - קווים לדמותו", **בטאון חיל הרפואה** מס' 31 (1990), עמ' 4.

הערות שוליים
------------

1. ↑  התמנה מנהל לבתי החולים, מעריב, 29 באוגוסט 1985.
2. ↑  דליה מזורי, שרת הבריאות החליטה: פרופ' דן מיכאלי פורש, מעריב, 18 בנובמבר 1986.
3. ↑  Pfeffermann, R. Rozin, R. R. Durst, A. L. & Marin, G. (1976). "Modern war surgery: operations in an evacuation hospital during the October 1973 Arab-Israeli War", **The Journal of Trauma**, 16(9), pp.694-703.
**יהל בן עזרא** (נולד ב-3 באוגוסט 1981) הוא עיתונאי ישראלי המשמש כתב הפלילים של חברת החדשות.

ביוגרפיה
--------

טגניה נולד באתיופיה לאב מורה ומנהל בית ספר ולאם עקרת בית, ועלה לישראל עם הוריו ואחותו ב-1992 כחלק מפעילות ההמשך של מבצע שלמה. יש לו שלושה אחים. התגורר במרכז קליטה בערד. בוגר בית הספר אורט ערד. בתור נער היה אחד הניצולים של אסון פסטיבל ערד והתראיין על כך לאחר מכן. בצבא התגייס לקורס חובלים ולאחר שנשר ממנו שירת כקצין בחיל התותחנים.

למד לימודי תואר ראשון במשפטים ומנהל עסקים במרכז הבינתחומי הרצליה, אך לא השלים אותם. במהלך לימודיו התנדב בעמותת טבקה, הפועלת לקידום יוצאי אתיופיה בישראל, ונאבקת בגילויי אפליה וגזענות המופנים כלפי בני העדה. עבד בערוץ הטלוויזיה האתיופי הישראלי, IETV. הוא הצטרף לקורס תקשורת ליוצאי אתיופיה בהנחייתה של ענת סרגוסטי בארגון אג'נדה (כיום "אנו").

טגניה מראיין את ראש הממשלה לשעבר, אהוד אולמרט ורעייתו עליזה במהלך יום המחאה נגד הרפורמה המשפטית במתחם שרונה ברחוב קפלן בתל אביב, 1 במרץ 2023
ב-2008 החל לעבוד בחברת החדשות של ערוץ 2 ככתב לענייני פלילים.

בשנים 2016–2019 הגיש תוכנית שבועית עם גלעד שלמור בנושא פשיעה ברדיו ללא הפסקה.

בשנת 2020 זכה בפרס העיתונות של ארגון "בני ברית".

בכתבתו על פרשת החשד לאונס בקפריסין, דיווח טגניה כי הצעירה הבריטית עבדה כחשפנית וכי קיבלה בעבר פיצוי כספי בגלל אונס קבוצתי שעברה. פרטים אלו נבדקו על ידי האינטרפול ונמצא שאינם נכונים.

מתגורר ביישוב אזור.

קישורים חיצוניים
----------------

ויקישיתוף מדיה וקבצים בנושא **ברהנו טגניה** בוויקישיתוף
* ברהנו טגניה, ברשת החברתית פייסבוק
* ברהנו טגניה, ברשת החברתית אקס (טוויטר)
* ברהנו טגניה, ברשת החברתית אינסטגרם
* יובל אביבי, ‏"אם לא אהיה חזק ירמסו אותי", באתר גלובס, 18 בינואר 2012
* לי-אור אברבך, ‏"החברה הישראלית הבינה שהעדה האתיופית כבר לא תמימה", באתר גלובס, 4 במאי 2015
* ברהנו טגניה: "בהפגנה הקרובה אני מפחד שהמצב עלול להידרדר למעשים קיצוניים", ריאיון ברדיו ללא הפסקה
* אתר למנויים בלבד גבי בר-חיים, הכי ישראלי, באתר "ידיעות אחרונות", 5 במרץ 2019

הערות שוליים
------------

1. ↑  ברהנו טגניה, באתר ידע במדיה
2. ↑  ברהנו טגניה נחשף בתיעוד מגיל 14: "מאשים את עצמי", באתר אייס, 19 ביולי 2023
3. 1 2  5 דברים שלא ידעתם על ברהנו טגניה: עלה בגיל 11 וניצל מאסון, באתר כיפה, 27 באוקטובר 2023
4. ↑  ורד לי, סיפורים שענת לא אוהבת במיוחד, באתר הארץ, 25 ביוני 2008
5. ↑  ברהנו טגניה ודני קושמרו זכו בפרס העיתונות של "בני ברית", באתר ערוץ 7, 6 במאי 2020
6. ↑  ברהנו טגניה, ‏האונס בקפריסין - קרב הגרסאות, באתר ‏מאקו‏, 19 ביולי 2019
7. ↑  ענת ביין-לובוביץ', ‏רוני דניאל לא לבד: האם התקשורת חטאה לתפקידה בסיקור האונס בקפריסין?, באתר גלובס, 25 ביולי 2019.
8. ↑  עינב שיף, הגנה חסרת מעצורים, באתר ynet, 27 ביולי 2019
"**Only the Good Die Young**" (בעברית: "**רק הטובים מתים צעירים**") הוא שיר שנכתב והוקלט על ידי בילי ג'ואל מתוך אלבום האולפן החמישי שלו, The Stranger, שיצא לאור בשנת 1978 כסינגל השלישי מתוך ארבעה.

רקע
---

"Only the Good Die Young" היה שנוי במחלוקת בזמנו, כאשר המילים נכתבו מנקודת מבטו של גבר צעיר הנחוש לקיים יחסי מין עם נערה קתולית. השיר נכתב בהשראת אהבתה של ג'ואל מהתיכון, וירג'יניה קלהאן. הנער/המספר מאמין שהנערה מסרבת לו משום שהיא באה ממשפחה קתולית דתית ושהיא מאמינה שיחסי מין לפני הנישואין הם חטא. הוא שר,

> You Catholic girls start much too late, (אתן הבנות הקתוליות מתחילות מאוחר מדי)
> 
> 
> but sooner or later it comes down to fate. (אבל במוקדם או במאוחר זה תלוי בגורל)
> 
> 
> 
> I might as well be the one. (באותה מידה אני יכול להיות האחד)
> 
> 

ניסיונות לצנזר את השיר רק הפכו אותו לפופולרי יותר, לאחר שקבוצות דתיות ראו בו אנטי-קתולי, ולחצו על תחנות רדיו להסיר אותו מרשימות ההשמעה שלהן. "כשכתבתי את 'Only the Good Die Young', המטרה של השיר לא הייתה כל כך אנטי-קתולית כמו פרו-תאווה", אמר ג'ואל למגזין Performing Songwriter. "ברגע שאסרו עליו, האלבום התחיל לכבוש במצעדים". בראיון משנת 2008, ג'ואל גם הצביע על חלק אחד מהמילים שכמעט כל מבקרי השיר פספסו: הילד בשיר לא הצליח להגיע לשום מקום עם הילדה, והיא שמרה על צניעותה. השיר מתחיל בהקדמה לפסנתר.

בשנת 2023 אמר ג'ואל על השיר: "לאחרונה עלה בדעתי שאני מנסה לשכנע איזו אישה תמימה ומסכנה לאבד את בתוליה בגלל התאווה שלי. זה סוג של שיר אנוכי - כאילו, למי אכפת מה קורה לך? מה עם מה שאני רוצה?... אבל מצד שני, זה היה בזמנו. זה נכתב באמצע שנות ה-70, וניסיתי לפתות בנות. למה בולשיט על זה?"

קבלה
----

בילבורד תיאר את "Only the Good Die Young" כאחד השירים "החזקים והקליטים" של ג'ואל. קאש בוקס אמר כי "בילי תופס את הכיף עם קצב מתגלגל, מחיאות כפיים, סולו סקסופון פטפטני וליקיי פסנתר גזעניים".

רשימת רצועות
------------

### סינגל 7 אינץ' (1978)

1. "Only the Good Die Young"
2. "Get It Right the First Time"

קישורים חיצוניים
----------------

* מידע על היצירה "Only the Good Die Young" באתר מיוזיק בריינז
* גרסאות נוספות ל"Only the Good Die Young" באתר SecondHandSongs

הערות שוליים
------------

1. ↑  The 25 Greatest Billy Joel Songs of All Time, Paste Magazine (באנגלית אמריקאית)
2. ↑  Billy Joel - Only The Good Die Young, One Final Serenade: The Songs of Billy Joel (Billy Joel Fan Site) (באנגלית)
3. ↑  קלי בוייר, **The 1970s**, 2007, עמ' 177
4. 1 2  מאורי דין, **Rock N' Roll Gold Rush**, עמ' 242, ISBN 0-87586-207-1
5. ↑  The Story Behind Billy Joel's "Only the Good Die Young", Performing Songwriter Ent. LLC, ‏2012-05-09 (באנגלית אמריקאית)
6. ↑  Interview with Oprah Winfrey, *The Oprah Winfrey Show*, 2008
7. ↑  "Billy Joel Reflects on Two of His Songs by Today's 'Woke Standards'"
8. ↑  "Top Single Picks"
9. ↑  "CashBox Singles Reviews"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 15c626d5-78d5-3fa7-8bfc-2d9e254eeec2

 |
סוכרייה על מקל עטופה בנייר אריזה
סוכריות ענקיות על מקל, נמכרות לכבוד חג המולד בשוק בפילדלפיה
מעמד סוכריות "צ'ופה צ'ופס" בחנות דיוטי פרי
**סוכרייה על מקל** (או **לקקן**) היא סוכרייה המכילה סוכר מוקשה וסירופ הטבולים על מקל, ומיועדת למציצה או לליקוק. 

מספר רב של חברות מייצרות סוכריות על מקל, והממתק מגיע בעשרות טעמים שונים. סוכרייה ממוצעת מכילה כ-60–70 קלוריות ליחידה.

הממתק יוצר באופן מסחרי בקנה מידה גדול בתחילת שנות העשרים. כמה סוכריות על מקל מכילות מילוי, כמו גומי לעיסה (מסטיק) או שוקולד. מוצרים ידועים הם הצ'ופה צ'אפס (Chupa Chups) ודאמ-דאמס (DumDums).

המונח האנגלי עבור "סוכרייה על מקל", Lollipop, נטבע באנגליה בשנת 1769 (לפי מילון אוקספורד לאנגלית משנת 1973), וציין סוכרייה המכילה בעיקר סוכר ונוזל דמוי דבש. החלק הראשון של שם הממתק באנגלית - Lollipop - קשור למילה "Loll" שפירושה לנדנד (את הלשון), "לולי" הייתה גם מילה בניב הצפוני לציון לשון.
המקור של הסוכרייה על מקל עדיין אינו ידוע. שתי הערים רסין שבוויסקונסין וסן פרנסיסקו שבקליפורניה, טוענות[דרוש מקור] שהן הראשונות שיצרו מכונה אוטומטית לייצור סוכריות על מקל.

קיימת גם עוגה שמוגשת בצורה כזו "קייק פופ" ובצורת טבעת "רינג פופ".

בטורקיה נהוג למכור סוכריות טופי על מקל במגוון טעמים הנקראות: "מקון" על ידי מוכר עם עגלה בלבוש עות'מאני מסורתי.

קישורים חיצוניים
----------------

ויקישיתוף מדיה וקבצים בנושא **סוכרייה על מקל** בוויקישיתוף

הערות שוליים
------------

1. ↑  בעגה ירושלמית נקראת הסוכרייה "מציצה".
כרטיס גרפי משנת 2002 התואם חריץ AGP. לכרטיס יש מעבד פנימי עם גוף קירור ומאוורר
כרטיס גרפי משנת 2008 התומך בממשק PCI Express.
כרטיס גרפי
כרטיס גרפי התואם חריץ PCI בלוחות אם ישנים
**כרטיס גרפי**, **כרטיס מסך,** **כרטיס וידאו**, **מתאם תצוגה**, או **GPU**, במחשב הוא הרכיב שתפקידו לייצר פלט חזותי מהמחשב שיוצג על גבי המסך. תוכניות מחשב שונות מייצרות פלט חזותי, וכרטיס המסך הוא רכיב החומרה האחראי לקחת פלט זה ולהורות למסך אילו נקודות להאיר על הצג (ובאיזה צבע) כדי שנוכל לראות את הפלט. כרטיס המסך מקבל כקלט מהמעבד נתונים בינאריים והופך אותם לאות תצוגה (בעבר אנלוגי בלבד, כיום גם דיגיטלי).

כמו רוב חלקי המחשב האישי, לכרטיס המסך הייתה התחלה צנועה. בתחילה הוא היה אחראי רק להציג על המסך את מה שייצר המעבד המרכזי. בשלביו הראשונים, היה זה טקסט בלבד, ללא תמיכה בצבע.

בכרטיסי המסך יש מעבד גרפי נפרד, והם עושים הרבה מעבודת העיבוד שבעבר נעשתה על ידי המעבד המרכזי של המחשב. הצורך נובע מכמות המידע שאנו שולחים כיום למסך ומהחישובים המסובכים שצריכים להיעשות כדי לקבוע מה נראה על המסך. צורך זה התעצם עם כניסת הגרפיקה התלת־ממדית.

נכון לשנת 2021, כרטיסים גרפיים משמשים גם לכריית מטבעות מבוזרים.

ממשקי ערוץ נפוצים
-----------------

1. ISA (היסטורי)
2. VLB (היסטורי)
3. PCI (היסטורי)
4. AGP (היסטורי)
5. PCI-X (היסטורי)
6. Nubus (היסטורי) (מחשבי מקינטוש)
7. Zorro (היסטורי) (מחשבי אמיגה)
8. MCA (היסטורי) (מחשבי RS/6000)
9. Sbus (היסטורי) (מחשבי Sparc)
10. PCI-Express

תקני תצוגה
----------

1. CGA (היסטורי)
2. EGA (היסטורי)
3. VGA
4. DVI
5. DisplayPort
6. HDMI

מצבי פעולה של המסך
------------------

המסך יכול לעבוד במספר מצבי הפעלה. בכל מצב מוגדרים מספר שונה של צבעים ומספר שונה של פיקסלים לאורך ולרוחב המסך. לעומת זאת, קיים מצב טקסט, בו לא מוגדרים פיקסלים אלא מוגדר הטקסט שצריך להופיע על המסך, וכן השורה והעמודה של כל תו, והצבע שלו.
במערכת ההפעלה DOS, כל מצב היה טהור, ולא ניתן היה לשלוט על פיקסלים בתצוגת טקסט, וטקסט לא היה נראה כראוי בתצוגה גרפית. עם התקדמות מערכות ההפעלה, ניתן לשלב על המסך מספר מצבי פעולה.

כרטיס המסך והזיכרון הפנימי
--------------------------

כאשר עובדים במצב טקסט, המידע שצריך להופיע על המסך נכתב בזיכרון הפנימי החל בתא B800:0000. כרטיס המסך קורא את התאים הללו עשרות פעמים בשנייה, ומציג את תוכנם על המסך.
כל אות על המסך תופסת שני בתים בזיכרון הפנימי. הבית הראשון מכיל את התו שצריך להופיע (אחד מ-256 תווים), והבית השני מחולק לשניים. חציו הראשון מכיל את הצבע של התו (0-15), וחציו השני מכיל את צבע הרקע של התו (0-15).

ראו גם
------

* מונחים בחומרה
* GPU-Z

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **כרטיס גרפי** |

* How Graphics Cards Work by Jeff Tyson and Tracy V. Wilson
* כרטיס גרפי, באתר אנציקלופדיה בריטניקה (באנגלית)

הערות שוליים
------------

1. ↑  NVIDIA GeForce4 4200

|  |  |
| --- | --- |
| בקרת זהויות עריכת הנתון בוויקינתונים | 
* GND: 4128528-1

 |
**אריה (פיפקה) מאיר** (1924 – מרץ 2001) היה ראש מועצת קריית גת וראש העיר הראשון שלה כשקריית גת הפכה ממועצה לעיר. היה ממקימי קיבוץ אייל וכיהן בתפקידים בכירים בסוכנות היהודית.

ביוגרפיה
--------

ראש העיר אריה (פיפקה) מאיר עם גולדה מאיר בביקורה בקריית גת
יליד גרמניה. עלה לארץ ב-1940 באניה פאטריה. הגיע לקיבוץ אשדות יעקב מטעם עליית הנוער. התגייס לפלמ"ח ושירת בפלמ"ח בשנים 1943–1944.

ב-1947 היה שותף להקמת קיבוץ אייל בדרדרה עם חבריו מאשדות יעקב וקבוצת חברים נוספת מגבת ומנען.

בנובמבר 1949 קבוצת אייל עלתה להתיישבות במקום הקבע שלה ואריה מאיר התמנה למזכיר המשק ולגזבר המשק לסירוגין.

ב-1950 נישא לדרורה וב-1952 נולדה בתם היחידה עדנה (לימים, עדנה רוזמן).

ב-1957 בעקבות משבר חברתי בקיבוץ אייל עברה המשפחה לקריית גת. אריה מאיר התמנה לעוזרו של לוי ארגוב מבכירי צוות ההקמה של חבל לכיש ויד ימינו של לובה אליאב. ב-1960 התמנה למנהל חבל לכיש בסוכנות היהודית. לאחר מכן התמנה למנהל חבל ירושלים במחלקה להתיישבות בסוכנות היהודית.

בדצמבר 1965 נבחר לראש המועצה של קריית גת מטעם מפלגת המערך.

בשנת 1969 נבחר על ידי ראשי ערי הפיתוח ליו"ר הוועדה לערי פיתוח במרכז השלטון המקומי.

ב-1973 הפכה קריית גת לעיר ואריה (פיפקה) מאיר היה לראש העיר הראשון של קריית גת. ב-1976 סיים את תפקיד ראש העיר והתמנה לתפקיד סמנכ"ל מחלקת ההתיישבות בסוכנות היהודית.

נפטר בכ"ט באדר ה'תשס"א, ונקבר בבית העלמין ירקון.

קריית גת הנציחה את שמו בבית ספר מקיף "מקיף אורט ע"ש אריה מאיר".

הערות שוליים
------------

1. 1 2  אריה מאיר באתר GRAVEZ  
הקבר של אריה מאיר בבית העלמין ירקון, באתר BillionGraves
2. ↑  תמי הפטל, **אזכור את הדרך...**, תל אביב: עט נובע. תיעוד קורות חיים. 2009
3. ↑  עזרא ינוב, תושבי קרית־גת נשמו לרווחה – אריה מאיר ראש המועצה, מעריב, 2 בדצמבר 1965

| דגל ישראלדגל ישראל ראשי מועצת ועיריית קריית גת |
| --- |
| 

|  |  |
| --- | --- |
| גדעון נאור (ר' מועצה) (1958–1965) • אריה מאיר (ר' מועצה ועירייה) (1976–1965) • דוד מגן (1976–1986) • זאב בוים (1986–1996) • אלברט ארז 1986–2003 • אבירם דהרי (2003–2024) • כפיר סויסה (נבחר) |  |

 |
רחוב בסאולו
שלט על בית בסאולו. בבית התגורר זוג ששניהם עברו את גיל 100. בשלט מפורטים שמות תאריכי לידה ופרטים נוספים
**סאולו** (באנגלית: **Seulo**) היא עיירה בסרדיניה, המרוחקת כ-70 קילומטרים מקליארי.
סאולו היא עיירה שבה יש את תוחלת החיים הגבוהה בעולם.
  

משנת 1996 ועד שנת 2016 חיו בה עשרים אנשים שעברו את גיל מאה.

  

סאולו מתחרה בעיירה אחרת בסרדיניה בשם פרדספוגו בשיעור הגבוה ביותר של בני מאה או יותר.
בסאולו שיעור אלה שעברו את גיל מאה גבוה יותר אבל דווקא מפרדספוגו פנו על מנת לרשום את העיירה בספר השיאים של גינס. הסיבה היא שבסאולו יש פחות מאלף תושבים וספר השיאים של גינס מתייחס רק ליישובים עם יותר מאלף תושבים.
  

בשתי העיירות תלויים שלטים עם תמונות של אנשים שעברו את גיל מאה על קירות בתיהם. מתחת לתמונות מופיע כיתוב הכולל את שמם ואת שנת הולדתם ופרטים נוספים.
  

בעבר הייתה סאולו ידועה כעיירה שבה שיעור בעלי התואר האקדמאיי הגבוה ביותר באיטליה, אבל מרביתם עזבו את העיירה.

ראו גם
------

* אזור כחול

קישורים חיצוניים
----------------

* 

* אתר האינטרנט הרשמי של סאולו

ויקישיתוף מדיה וקבצים בנושא **סאולו** בוויקישיתוף

הערות שוליים
------------

1. ↑  il paese più longevo del mondo Soprannomi e segreti del paese dei record  - Cronaca
2. 1 2  הארץ - שתי עיירות בסרדיניה מתחרות על שיא עולם באריכות ימים במשפחה 15 ביולי 2022

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 243188835
* WorldCat: viaf-243188835

 |
**חתול הסית'** הוא יצור מהמיתולוגיה הקלטית. נאמר כי הוא דומה לחתול שחור גדול עם כתם לבן על חזהו.

האגדה מספרת, שרוח הרפאים של חתול הסית', רודפת את ההיילנדס הסקוטיים. לכן, האגדות סביב יצור זה נפוצות יותר בתרבות הסקוטית, אף על פי שחלקן ידועות גם באירלנד. 

כפי שהוצע על ידי הקריפטוזאולוג הבריטי קארל שוקר, בספרו "חתולים מסתוריים בעולם" (1989), סביר להניח כי האגדות על חתול הסית' נוצרו בהשראת חתול הקלאס (kellas cat) שנחשב כנראה לייצור בן כלאיים שנע בין חתול בר לחתול בית וחי רק בסקוטלנד. חתול הקלאס טיפוסי דומה לחתול בר גדול, אבל עם מאפיינים ייחודיים שמזכירים גם חתול בית, וכנראה חי בסקוטלנד לאורך מאות שנים. אחרים מאמינים שהאגדות על חתול הסית' נוצרו בהשראת חתולי הבר בלבד.

מראה חיצוני
-----------

חתול הסית' הוא שחור כולו מלבד כתם לבן על חזהו, והוא מתואר כיצור גדול כמו כלב שנוהג ללכת עם זיפים סמורים וגב קמור.

סיפורים על חתול הסית'
---------------------

### מלך החתולים

בסיפור פולקלור בריטי הקרוי "מלך החתולים", אדם חוזר לביתו ומספר לאשתו ולחתולו, טום הזקן, שהוא ראה תשעה חתולים שחורים עם כתם לבן על חזיהם מרימים ארון מתים עם כתר מעליו, ואחד החתולים אמר לאדם "תודיע לטום טילדרום שטים טולדרום מת". בתגובה התלהם טום הזקן ואמר "מה?! טים הזקן מת! אז אני מלך החתולים!", לאחר מכן טום הזקן ברח מהארובה, ולא נראה שוב.

### גנבת נשמות

התושבים של ההיילנדס הסקוטיים לא בטחו בחתול הסית'. הם האמינו שהוא יכול לגנוב את נשמתו של המת לפני שהיא נלקחת על ידי האלים עצמם, אם רק יצליח לעבור מעליו לפני קבורתו; לכן מונו לגופות שטרם נקברו אנשים ששמרו עליהן מפני חתול הסית'. שומרים אלה נקראו Feill Fadalach (הערים בשעות המאוחרות). שיטות שונות של הסחת דעת שימשו את השומרים: משחקי משיכה, קטניפ, חידות ומוזיקה, ואלה הרחיקו את חתול הסית' מחדר הגופות שטרם נקברו. בנוסף, נמנעו מהדלקת אש ליד הגופות, מכיוון שהאמינו כי חתול הסית' נמשך לחום הבערה.

### פסטיבל הסאמהיין

פסטיבל הסאמהיין הוא פסטיבל גאלי שמסמל את סוף עונת הקציר ואת תחילת החורף. בקרב הגאלים רווחה האמונה שבתקופה זו חתול הסית' יברך את כל מי שישאיר לו קערית חלב מחוץ לבית, ומי שלא יעשה זאת יקולל, וחלב הפרות שלו ייבש.

### שינוי צורה

אנשים מסוימים האמינו כי חתול הסית' היה למעשה מכשפה שיכולה לשנות את צורתה לצורת חתול תשע פעמים. אם אחת מהמכשפות בחרה בפעם התשיעית לחזור לצורת החתול, הייתה נשארת בצורה זו למשך שארית חייה. רבים סבורים כי רעיון תשע הנשמות של החתולים התפתח מאגדות אלה.

מקורות
------

* MacGillivray, Deborah. "The Cait Sidhe". Retrieved 14 September 2012.
* Shuker, Karl P.N. (1989). Mystery Cats of the World. Robert Hale Ltd. ISBN 0-7090-3706-6.
* Matthews, John; Caitlín Matthews (2005). The Element Encyclopedia of Magical Creatures. HarperElement. p. 91. ISBN 978-1-4351-1086-1.
* Grimassi, Raven (2000). Encyclopedia of Wicca and Witchcraft. St. Paul: Llewellyn. p. 76. ISBN 1-56718-257-7.
* Jacobs, Joseph (1894). "The King o' the Cats". More English Fairy Tales
**רות'-אן בויל** (באנגלית: **Ruth-Ann Boyle**; נולדה ב-26 באפריל 1970) היא זמרת אנגלייה. יחד עם המפיקים טים קלט ורובין טיילור-פירת', הקימה את הלהקה הבריטית אוליב (אנ'). הסינגל של הלהקה "You're Not Alone" הגיע למקום הראשון במצעד הסינגלים הבריטי עם יציאתו השנייה ב-1997.

ב-1999 היא ביצעה קטעי שירה ברצועות "Gravity of Love" ו-"Silence Must Be Heard" באלבום האולפן הרביעי של אניגמה, *The Screen Behind the Mirror*; הראשון מביניהם יצא גם כסינגל וזכה להצלחה בין-לאומית. היא גם ביצעה קטעי שירה נוספים באלבום האולפן החמישי של הפרויקט, *Voyageur* משנת 2003.

אלבום הסולו הראשון שלה *What About Us?*, שהופק על ידי מייקל קרטו מאניגמה, היה זמין להורדה דיגיטלית דרך חנות האייטונס רק ב-2007, תוך ציטוט של חוסר תמיכה ותיאום פרויקטים הדרושים להפקת עותקים פיזיים של האלבום.

1. ↑  Ruth Ann music, videos, stats, and photos, Last.fm, ‏2023-09-30 (באנגלית)
2. ↑  Olive - MusicBrainz, musicbrainz.org
3. ↑  Olive UK Chart
4. ↑  Release group "The Screen Behind the Mirror" by Enigma - MusicBrainz, musicbrainz.org
5. ↑  Release group "Gravity of Love" by Enigma - MusicBrainz, musicbrainz.org
6. ↑  Release group "Voyageur" by Enigma - MusicBrainz, musicbrainz.org
7. ↑  Ruth Ann\* – What About Us
**Upstart** הוא יישום אלטרנטיבי לDaemon המקורי init ומבוסס תכנות מונחה-אירועים. init וכמותה Upstart, הם תהליכים המהווים שיטה במספר מערכות הפעלה דמויות יוניקס לביצוע משימות בעת עליית מערכת ההפעלה. Upstart נכתבה על ידי סקוס ג'יימס רמננט עובד לשעבר בחברת קנוניקל. 

**Upstart** קיימת מאובונטו גרסה 6.10 ומעלה, ב-Maemo ‏5, ב-Chrome OS‏, ובמערכות הפעלה נוספות.

מטרה
----

תהליך ה-init המסורתי היה במקור אחראי להבאת מערכת ההפעלה למצב ריצה נורמלי לאחר הדלקת המחשב, וכן לסיום תהליכים בצורה נאותה על ידי פרוצדורה ידועה מראש התורמת לתקינות המערכת. כתוצאה מכך המבנה הוא מוגבל לביצוע משימות באופן סנכרוני, וחוסם משימות עתידיות כל עוד קודמותיהם לא סוימו. בנוסף המשימות צריכות להיות מוגדרת באופן מתקדם.

דבר זה יוצר מצב בו לא ניתן לטפל באופן ראוי במשימות הקיימות כיום בשולחנות עבודה מודרניים, אשר אינן שייכות לעליית המערכת וביניהן:

* הוספת או הסרת התקנים ניידים בזמן ריצה נורמלי של המערכת.
* גילוי וסריקת התקנים ניידים מבלי לנעול את המערכת, בפרט כשהדיסק עדיין לא מחובר לחשמל והוא עדיין לא נסרק.
* קריאת קושחה של התקן, שצריכה לקרות אחרי שהיא מזוהה אך לפני שהיא בת שימוש.

המודל מונחה האירועים של Upstart מאפשר להגיב לכל האירועים באופן סינכרוני מיד כשהם מתחילים.

פעולה
-----

upstart פועל באופן סינכרוני, ומטפל בהתחלת משימות ושירותים בעת עליית המערכת, מפקח עליהם בעת פעולתה, ומפסיק אותם בעת כיבויה.

מעבר קל, ותאימות לאחור עם sysvinit, צוינו כמטרות בפיתוח Upstart, וככזה הוא יכול להריץ סקריפטים של sysvinit. במובן הזה Upstart שונה מרוב החלופות האחרות ל-init שאינן יכולות לבצע את זה באופן פשוט, ולא תומכות בסביבות משולבות של שיטות ישנות וחדשות, לביצוע משימות בעת הדלקת מערכת ההפעלה.

קישורים חיצוניים
----------------

* 

* אתר האינטרנט הרשמי של Upstart

הערות שוליים
------------

1. ↑  הפצות לינוקס נוספות הם:openSUSE‏ 11.3, פדורה 9, Red Hat Enterprise Linux גרסה 6 ונגזרותיה. דביאן שוקלת לכלול את הרכיב בגרסת squeeze והדבר נשקל שוב בגרסת jessie+1
2. ↑  יתרון בולט בדרך זו הוא פינוי הזיכרון בו השתמשה התוכנה
3. ↑  "Upstart in Universe"
4. ↑  "Upstart", Launch Pad (605007), Ubuntu
5. ↑  דיון בנושאי ישומי Upstart
**ג'רי אנג'לו ברוקס** (באנגלית: **Jerry Angelo Brooks**; נולד ב־16 בדצמבר 1965) הוא שחקן, קומיקאי, סטנדאפיסט ומדבב אמריקאי. הוא מבצע סטנדאפ תחת שם הבמה **J. B. Smoove**.

ביוגרפיה
--------

סמוב נולד בפליימאות' שבצפון קרוליינה. הוריו הם פלויד, מעצב תאורה ואליזבת'. הוא הבכור מבין שלושה אחים. בגיל שלוש עבר עם משפחתו למאונט ורנון שבמדינת ניו יורק. סמוב נשוי לזמרת שאהידה עומאר.

קריירה
------

סמוב שיחק בסדרה "כולם שונאים את כריס" בתפקיד משני, והופיע ב"סאטרדיי נייט לייב", בה שימש כתסריטאי.

בשנת 2007 הצטרף לסדרה "תרגיע" מעונה 6 בתפקיד לאון בלאק. בשנת 2017 הוציא סמוב ספר הכתוב מנקודת מבט של הדמות.

סמוב שיחק בתפקיד ראשי בעונה השנייה והשלישית בסיטקום Til Death' של רשת פוקס, לצידם של בראד גארט וג'ואלי פישר. הוא היה חבר בצוות תוכנית המערכונים Cedric the Entertainer Presents, ששודרה מספטמבר 2002 עד יוני 2003. בשנת 2011 השתתף בדיבוב אחד הפרקים בסדרה "משפחת סימפסון". בשנה זו ביצע גם הופעת אורח בסדרות אבא אמריקאי, קיק ובסרט מקום לחלום עליו.

בשנת 2012 העלה בערוץ "קומדי סנטרל" את הספיישל JB Smoove: That's How I Dooz It (ה־DVD שלו יצא באפריל אותה שנה). בשנת 2013 גילם את האקוס בסרט "הדרדסים 2", שיחק בסרט "סרט 43" ובסדרת הפרודיה על תוכניות מציאות Real Husbands of Hollywood בתפקיד עצמו, בסרטו של ג'ף גרלין "להתמודד עם אידיוטים" ובסיטקום "המילרים".

בשנת 2016 התארח באחד מפרקי העונה השמינית של סדרת הרשת של ג'רי סיינפלד "קומיקאים במכוניות שותים קפה".

בשנת 2017 השתתף בווידאו קליפ לשיר Santa's Coming for Us שהוציאה הזמרת סיה.

בשנת 2019 השתתף באחד מפרקי תוכנית המציאות "מטבחי הגיהנום". כן השתתף כשופט אורח בתוכנית ריאלטי השירה "הזמר במסכה" בנוסף, סמוב שיחק בתפקיד מר ג'וליוס דל, המורה־מלווה של השכבה של פיטר פארקר בטיול שבסרט "ספיידרמן: רחוק מהבית", תפקיד שגילם גם בסרט ההמשך "ספיידרמן: אין דרך הביתה" משנת 2021.

בשנת 2022 גילם את פרסי סקוט בסיטקום "בלוקבסטר" מבית היוצר של נטפליקס. 

בשנת 2023 גילם את הנרי בסרט הטלוויזיה "Office Race", סרט מקורי של ערוץ קומדי סנטרל.

קישורים חיצוניים
----------------

ויקישיתוף מדיה וקבצים בנושא **ג'יי בי סמוב** בוויקישיתוף
* 

* אתר האינטרנט הרשמי של ג'יי בי סמוב
* ג'יי בי סמוב, ברשת החברתית פייסבוק

* ג'יי בי סמוב, ברשת החברתית אקס (טוויטר)

* ג'יי בי סמוב, ברשת החברתית אינסטגרם

* ג'יי בי סמוב, במסד הנתונים הקולנועיים IMDb (באנגלית)

* ג'יי בי סמוב, באתר AllMovie (באנגלית)

* ג'יי בי סמוב, באתר Rotten Tomatoes (באנגלית)

* ג'יי בי סמוב, במסד הנתונים הקולנועיים KinoPoisk (ברוסית)

הערות שוליים
------------

1. ↑  מריה אלנה פרננדז, J.B. Smoove on Writing a ‘Good Bad Advice’ Book in the Voice of Curb Your Enthusiasm’s Leon, באתר vulture‏, 14 בספטמבר 2017
2. ↑  ריאן ריד,Watch Sia’s ‘Santa’s Coming for Us’ Video With Kristen Bell, J.B. Smoove, באתר הרולינג סטון, 22 בנובמבר 2017
3. ↑  Helen Armitage, Hell's Kitchen Season 18 Finale Recap & Winner, ScreenRant, ‏2019-11-28 (באנגלית)
4. ↑  פריסיליה פרנק,[ How ‘The Masked Singer’ Became 2019’s Must-See ‘Car Crash TV’
Television critics discuss why], באתר האנטינגטון פוסט, 20 בפברואר 2019

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010198798
* VIAF: 160555560
* WorldCat: lccn-no2010198798

 |
"**ייחוס האבות והנביאים והצדיקים ותנאים ואמוראים, עליהם השלום, בארץ ישראל ובחוצה לארץ, השם יעמיד לנו זכותם אמן**", ובקיצור "**ייחוס האבות**", הוא חיבור המתאר את המקומות הקדושים בארץ ישראל, ונוסחיו המוקדמים ביותר הם משנות ה-90 של המאה ה-15.

היסטוריה
--------

"ייחוס האבות" מציג את רשימה נרחבת של המקומות הקדושים ליהדות בארץ ישראל. אלחנן ריינר זיהה את מקור החיבור בארץ ישראל של לפני האר"י. הנוסח המודפס הראשון של החיבור נעשה כנראה בסביבות שנת 1537 בוונציה, אך נוסח זה לא שרד. העתק של הנוסח נוצר בצפת בידי אורי בן שמעון מביאלה בשנת 1564. כתב יד זה נמצא כיום באוסף הספרייה הלאומית. מהדורה מודפסת שנייה, בשם *Cippi Hebraici, Genealogia*, הודפסה על ידי התאולוג יוהאן היינריך הוטינגר (Hottinger) בהיידלברג (גרמניה) בשנת 1659 ומהדורה נוספת בשנת 1662. הייתה זו מהדורה מאוירת שכללה את הנוסח העברי לצד תרגומו ללטינית. בשנת 1856 יצאה לאור מהדורה נוספת של החיבור, שהודפסה בווילנה על ידי גבריאל ראוויץ' וכללה תרגום ליידיש.

החיבור זכה לפופולריות רבה במאה ה-16 ו-17, אז שימש כבסיס לכתבי-יד עבריים מאוירים, שביקשו ליצור ייצוג של ארץ הקודש. כתבי היד המוקדמים מטיפוס זה, כגון "כתב-יד בניהו" (1550-1549), הגיעו מארץ ישראל לאיטליה והשפיעו על סגנון הסופרים, ששילבו את המסורת הארץ ישראלית עם מוטיבים מן האמנות המקומית הנוצרית. תיאורים אלו עיצבו חלקים רבים במסורת האיור של המקומות הקדושים.

גלריה
-----

* "ייחוס האבות" (פרט), המאה ה-16, אוסף הספרייה הלאומית, ירושלים"ייחוס האבות" (פרט), המאה ה-16, אוסף הספרייה הלאומית, ירושלים
* קטע מתוך "Cippi Hebraici"‏ (1659), אוסף משפחת גרוס, תל אביב-יפוקטע מתוך "Cippi Hebraici"‏ (1659), אוסף משפחת גרוס, תל אביב-יפו
* קטע מתוך "Cippi Hebraici"‏ (1659), אוסף משפחת גרוס, תל אביב-יפוקטע מתוך "Cippi Hebraici"‏ (1659), אוסף משפחת גרוס, תל אביב-יפו

קישורים חיצוניים
----------------

ויקישיתוף מדיה וקבצים בנושא **ייחוס האבות** בוויקישיתוף
* מידע על ייחוס האבות בקטלוג הספרייה הלאומית
* חן מלול, המגילה שגילתה לעולי הרגל היהודיים היכן ממוקמים המקומות הקדושים בארץ, בבלוג "הספרנים" של הספרייה הלאומית, מאי 2019

הערות שוליים
------------

1. ↑  ראו: ריינר, אלחנן, "מפי בני מערבה: על דרכי רישומה של מסורת המקומות הקדושים בארץ-ישראל בימי הביניים", בתוך: **מנחה שלוחה: תיאורי מקומות קדושים בידי אמנים יהודים**, מוזיאון ישראל, ירושלים, 2002, עמ' 14
2. ↑  ראו: ריינר, אלחנן, "מפי בני מערבה: על דרכי רישומה של מסורת המקומות הקדושים בארץ-ישראל בימי הביניים", בתוך: **מנחה שלוחה: תיאורי מקומות קדושים בידי אמנים יהודים**, מוזיאון ישראל, ירושלים, 2002, עמ' 15-14
3. ↑  ראו: צרפתי, רחל, "'איורי יחוס האבות': אמנות עממית מארץ-ישראל", בתוך: **מנחה שלוחה: תיאורי מקומות קדושים בידי אמנים יהודים**, מוזיאון ישראל, ירושלים, 2002, עמ' 20-19
**מלאו אסמינו בר** הוא פזמון עברי שכתב פנחס לנדר (אלעד) והלחין דוד זהבי, השיר נכתב בסוכות ה'תרצ"ג (1932) בעת שלנדר, מחנך וסופר, נתבקש על ידי הנוער העובד לכתוב פזמונים. לדברי דוד זהבי, ברגע הראשון שקרא את המילים "בקע השיר מתוכו". הוא בוצע לראשונה בציבור בקיבוץ נען. השיר נחשב לאחד משירי החלוצים הידועים ביותר וממאפייני החלוציות והקיבוצים בארץ ישראל. לשיר חובר גם ריקוד עם שהיה נפוץ בחוגי הריקודים בישראל.

הפזמון, במילותיו הקצרות, מבטא (במשמעות אלגורית) את ערך החלוציות, ההתמקדות בביצוע החזון והשמחה במה שקיים. מילות השיר הן:

> 
> מָלְאוּ אֲסָמֵינוּ בָּר וִיקָבֵינוּ יַיִן
> 
> 
> בָּתֵּינוּ הוֹמִים, הוֹמִים מִתִּינוֹקוֹת
> 
> 
> וּבְהֶמְתֵּנוּ פּוֹרָה –
> 
> 
> מָה עוֹד תְּבַקְּשִׁי מֵאִתָּנוּ מְכוֹרָה
> 
> 
> וְאֵין, וְאֵין עֲדַיִן?
> 
> 
> 
> 

ביצועים קדומים של השיר היו של חבורת רננים, הגבעטרון ועוד. הוא נתפס אז כשיר מקהלות. בהמשך הוא בוצע בעשרות גרסאות כיסוי נוספות על ידי להקות וזמרים ידועים בישראל.

בתרבות
------

* בתשדיר השני שנעשה לקמפיין של "חכם בשמש" ששודר בערוץ הילדים מופיע בחור ממושקף ששומע ברשמקול שלו את השיר בביצוע של דודו זכאי ואחרי כן הוא מחליף את קלטת השמע שלו בשיר של חכם בשמש. ובתום השיר הוא מחזיר את הקלטת הקודמת (בעלת השיר הזה).

קישורים חיצוניים
----------------

* "מלאו אסמינו בר" באתר בית לזמר העברי
* מילות השיר "מלאו אסמינו בר" והאזנה לו באתר זמרשת
* מילות השיר "מלאו אסמינו בר" באתר שירונט
* אתר למנויים בלבד ישראל הראל, מה עוד תבקשי מאתנו מכורה, באתר הארץ, 18 באוקטובר 2019
* מלאו אסמינו בר ופרספקטיבה חדשה, מאמר
**סְוֶול אריאל אור** (נולדה בשנת 1999) היא שחקנית ישראלית.

ביוגרפיה
--------

אור גדלה בתל אביב. יש לה שני אחים צעירים. בצה"ל היא שירתה ביחידה 8200 אגף המודיעין. הוריה של אור בחרו בשמה בשל אהבתם לים, פירוש המילה swell באנגלית (בסלנג) הוא גל גדול בים.

בינואר 2016 הייתה נוכחת בפיגוע בדיזנגוף ממנו סבלה מפוסט-טראומה ומהתקפי חרדה.

בסדרת הטלוויזיה "מלכת היופי של ירושלים" אור שיחקה בתפקיד הראשי את **לונה ארמוזה-פרנקו** (המכונה "מלכת היופי של ירושלים"). הסדרה המבוססת על ספר בעל אותו השם צולמה בשנת 2020. הסדרה עלתה לשידור ביוני 2021 וזכתה בפרס הדרמה היומית בפרסי האקדמיה לטלוויזיה לשנת 2021 ובסך הכל זכתה בארבעה פרסים. הסדרה שודרה בנטפליקס בכתוביות לעשרות שפות, נחשפה באופן בולט והייתה במקום גבוה במצעדי הצפייה של נטפליקס.

ב-2021 שיחקה תפקיד ראשי בסרט עלילתי קצר, "קו הפרדה", שיצר איגור רייזנברג.

בסדרת הטלוויזיה הברזילאית "איך להיות ברזילאי" שעלתה לשידור ב-18 באוקטובר 2023 ב-Hulu, ב-Star+ וב-Disney+ משחקת אור בתפקיד לילה, חיילת משוחררת שנוסעת לברזיל ומוצאת מקום מפלט בפבלות, ומחפשת אחר מצלמתה הגנובה.

בשנת 2024 החלה לשחק בסדרה הקומית של חנן סביון וגיא עמיר "באש ובמים" שהופק עבור נטפליקס. 

אור מתגוררת בתל אביב.

קישורים חיצוניים
----------------

* סוול אריאל אור, במסד הנתונים הקולנועיים IMDb (באנגלית)
* יוני פרוים ובר זגה, "כל יום יכולים להגיד לי לעזוב את ישראל, אין לי קרקע יציבה מתחת לרגליים", באתר פנאי פלוס, 21 במאי 2021
* רתם איזק, סמוך על סוול, באתר "ידיעות אחרונות", 20 בספטמבר 2021
* למלכת היופי של ירושלים יש חבר חדש ומיוחס, באתר פנאי פלוס, 13 באוקטובר 2021
* קוראים לה 'בלום', באתר וואלה, 11 בפברואר 2022

הערות שוליים
------------

1. ↑  מה רואים הלילה: הסדרה הישראלית שכבשה את מצעדי נטפליקס, טיים אאוט, 23 במאי 2022
2. ↑  יהונתן גוטליב
, כוכבת מלכת היופי של ירושלים משחקת בשומרון, באתר ערוץ 7, 25 באוקטובר 2021
3. ↑  יוני פרוים, למלכת היופי של ירושלים יש חבר חדש ומיוחס, באתר פנאי פלוס, 13 באוקטובר 2021
**קרן אבי חי** (**The AVI CHAI Foundation)** הייתה קרן צדקה פרטית שהוקמה בשנת 1984 על ידי הפילנתרופ היהודי-אמריקאי זלמן ברנסטין. מטרת הקרן, על פי אתר האינטרנט שלה היא "לחזק את הזהות היהודית, את הזיקה למקורות יהודיים ואת הקשר למסורת היהודית של יהודים בכל מקום שבו היא פועלת – בישראל, בצפון אמריקה ובמדינות ברית המועצות לשעבר, וכן לשמר, לחזק ולהעמיק את הקשר שלהם למדינת ישראל". הקרן הוציאה את כל כספה עד סוף שנת 2019, אז נסגרה.

יושב ראש חבר הנאמנים של הקרן הוא ארתור פריד, המנכ"ל שלה בישראל הוא אלי סילבר ובארצות הברית יוסי פרגר.

יו"ר הקרן היא מם ברנסטין, אלמנתו של זלמן ברנסטין.

פעילות ומחקרים
--------------

הקרן הקימה בירושלים את בית אבי חי, מרכז תרבות הפועל בנושאים הקשורים ליהדות. כמו כן הקרן מעניקה מדי שנה את פרס אבי חי, ליחידים ומוסדות הפועלים לקירוב לבבות בין המחנות השונים בחברה היהודית בישראל. הקרן הקימה בשנת 1996, בעקבות רצח רבין, את "צו פיוס", העוסק בקירוב בין דתיים וחילונים בישראל.

בין הפרויקטים להם תרמה הקרן כספים נמצאים: תוכנית רביבים להכשרת מורים להוראת מדעי היהדות באוניברסיטה העברית, בית מורשה בירושלים, בית מדרש אלול, ארץ אחרת, בית מדרש קולות, פנים להתחדשות יהודית, מכון פרדס, מכינות קדם-צבאיות, עתיד במדבר, עמותת כל ישראל חברים אליאנס (תוכנית "ממזרח שמש", תוכנית "מורשה" ועוד), הזמנה לפיוט, צהר, עלמא בית לתרבות עברית, בית הרב קוק ועוד.

במקביל הקרן מימנה מחקר בנושא חיזוק יהדות התפוצות.

ראו גם
------

* אמנת גביזון-מדן
* בית אבי חי

קישורים חיצוניים
----------------

* 

* אתר האינטרנט הרשמי של קרן אבי חי
* קרן אבי חי, דף שער בספרייה הלאומית

הערות שוליים
------------

1. ↑  דברי יו"ר הקרן
2. ↑  דוד וינברג, ‏"שכחתם את הילדים", **השילוח**, 10, יוני 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266723805171
* ISNI: 0000 0001 2161 2338
* LCCN: n92027041
* VIAF: 132667964
* WorldCat: lccn-n92027041

 |
**דניאל סימיו אבניו** (באנגלית: **Daniel Simiu Ebenyo**; נולד ב-18 בספטמבר 1995) הוא אתלט קנייתי, סגן אלוף העולם (בודפשט 2023) וסגן אלוף משחקי חבר העמים הבריטי (ברמינגהאם 2022) בריצת 10,000 מטר, וסגן אלוף אפריקה (סנט פייר 2022) בריצת 5000 מטר.

ביוגרפיה
--------

### 2021

באולימפיאדת טוקיו שנערכה באוגוסט בטוקיו שביפן סיים אבניו במקום 21 בריצת 5000 מטר בתוצאה של 13:41.64 דקות.

### 2022

באליפות העולם באולם שנערכה במרץ בבלגרד שבסרביה סיים במקום הרביעי בריצת 3000 מטר בתוצאה של 7:42.97 דקות.

#### סגן אלוף אפריקה בריצת 5000 מטר

באליפות אפריקה שנערכה ביוני בסנט פייר שבמאוריציוס זכה במדליית כסף בריצת 5000 מטר בתוצאה של 13:38.79 דקות.

באליפות העולם שנערכה ביולי ביוג'ין שבאורגון, ארצות הברית סיים במקום העשירי בריצת 5000 מטר בתוצאה של 13:16.64 דקות.

#### סגן אלוף משחקי חבר העמים הבריטי בריצת 10,000 מטר

במשחקי חבר העמים הבריטי שנערכו באוגוסט בברמינגהאם שבממלכה המאוחדת זכה במדליית כסף בריצת 10,000 מטר בשיא אישי חדש של 27:11.26 דקות.

### 2023

#### סגן אלוף העולם בריצת 10,000 מטר

באליפות העולם שנערכה באוגוסט בבודפשט שבהונגריה זכה במדליית כסף בריצת 10,000 מטר בתוצאה של 27:52.60 דקות, אחרי ג'ושוע צ'פטגאי מאוגנדה (27:51.42 דקות) ולפני סלמון ברגה מאתיופיה (27:52.72 דקות).

שיאים אישיים
------------

### אצטדיון

* ריצת 5000 מטר: 12:54.90 דקות (2022)
* ריצת 10000 מטר: 27:11.26 דקות (2022)

### אולם

* ריצת 3000 מטר: 7:37.86 דקות (2022)

קישורים חיצוניים
----------------

ויקישיתוף מדיה וקבצים בנושא **דניאל אבניו** בוויקישיתוף
* דניאל אבניו, ברשת החברתית פייסבוק
* דניאל אבניו, ברשת החברתית אינסטגרם
* דניאל אבניו, באתר olympedia.org
* דניאל אבניו, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14916366

 |
**ריצ'רדס בניושיס** (בליטאית: **Ričardas Beniušis**; נולד ב-23 באפריל 1980) הוא כדורגלן ליטאי המשחק בעמדת החלוץ בסאנד יונישקיס. שיחק בעבר עונה בקבוצת הפועל רעננה.

קריירה
------

בניושיס התחיל את הקריירה שלו בקבוצת הכדורגל אינקראס קובנה מהליגה הליטאית השנייה. בעונת 1999 הצטרף לקבוצה הבוגרת וכבר בעונת הבכורה שלו בקבוצה כבש 16 שערים והיה שותף לעלייה של הקבוצה לליגת העל הליטאית. במהלך שנת 2000 הצטרף לבלטיקה קלינינגרד מהליגה השלישית ברוסיה, במדיה רשם רק הופעה אחת במשחק הליגה נגד סוקול סרטוב. בשנת 2001 חזר לקדנציה שנייה באינקראס. כעבור שנה חזר לרוסיה וחתם בקריליה סובייטוב סמרה.

בשנת 2002 הצטרף לסטארט מליגת העל הנורווגית, במדיה שיחק עונה אחת.

בשנת 2003 חתם באטלנטאס וכעבור חצי שנה הצטרף לקובנה עמה זכה בשלוש אליפויות ובגביע אחד. בקיץ 2007 חתם בהארטס אוף מידלות'יאן, ממנה עבר לליאפייס מטאלורגס ולאחר מכן לדונאיסקה סטרדה.

בקיץ 2009 הצטרף לסודובה מריאמפולה. בינואר 2010 בניושיס חתם בהפועל רעננה מליגת העל עד לסיום העונה. בסיום העונה, רעננה ירדה לליגה הלאומית ובניושיס חזר לסודובה.

בהמשך הקריירה, שיחק גם בקרויה פאקרוייס, שילאס קאזלו רודה, שילוטה ופאנריס וילנה. כיום משחק בסאנד יונישקיס.

ב-4 ביולי 2021 בניושיס ערך את הופעת הבכורה שלו בנבחרת ליטא בניצחון 2-5 נגד אסטוניה. ב-9 בפברואר 2002 הבקיע את שער הבכורה שלו בנבחרת בניצחון 0-1 נגד מולדובה.

תארים
-----

קובנה
* ליגת העל הליטאית: 2003, 2004, 2006
* הגביע הליטאי: 2004, 2005

אישיים
* מלך שערי ליגת העל הליטאית: 2003 (16 שערים)

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu
**בית אהבה ותפילה** (באנגלית **The House of Love and Prayer**) היה מרכז רוחני שפעל בשנות ה-60 וברוח תופעת ההיפים, בין השנים 1967-1978 בסן פרנסיסקו, בהנהגת הרב שלמה קרליבך, ושימש מקום בו יכול היה כל אדם לבוא ולקבל אהבה, מזון, לינה והדרכה רוחנית.

הקמתו
-----

בשנת 1966 השתתף הרב שלמה קרליבך בפסטיבל ברקלי למוזיקה אמריקאי עממית (פולק), ושם פגש לראשונה את תופעת ההיפים של אלפי בני נוער רבים מהם יהודים המשוטטים בחוסר מעש ברחבי מפרץ סן פרנסיסקו כאשר חלקם מסוממים ומטושטשים.
הרב קרליבך החליט לפעול, ושכר בית פרטי גדול בשכונת הייט-אשבורי, שם התגוררו עשרות צעירים יהודים בעוד הרב קרליבך מוסר שם שיעורים ושיחות ובעיקר נותן להם אהבה וחום ומקרב באמצעות המוזיקה המפורסמת.

פעילותו
-------

בית אהבה ותפילה היה מיוחד בהיותו בית פתוח לכל, וכל אחד שנכנס לשם התקבל בחיבוק גדול וזרועות פתוחות, וקיבל מזון ולינה ללא הגבלה. ולמרות שעיקר מטרתו הייתה לקירוב יהודים רחוקים, נמשכו אליו מחפשי רוחניות בני כל הדתות, וחלקם אף התגיירו לאחר מכן ונעשו לתלמידיו של הרב קרליבך.
סיפורים רבים ישנם על פעילותו של הבית, כאשר אחד המפורסמים שבהם הוא על בתו של אחד מראשי הקו קלוקס קלאן שהסתתרה בבית וכשאביה גילה זאת ובא לחפשה, הסתתרו כולם מחשש לפגיעה, והרב קרליבך חיבקו ונשקו בחום, והצליח לפשר בינו לבתו.

במשך 10 שנות פעילותו של הבית עברו בו אלפי בני נוער, ברובם יהודים, רבים מהם חזרו בתשובה וחלקם נעשו תלמידיו של הרב קרליבך.

סופו
----

עם הקמת מושב מבוא מודיעים בשנת 1976 על ידי תלמידיו של הרב קרליבך, עלו הרב קרליבך ודיירי הבית באותה תקופה, לארץ, והצטרפו לקהילת המושב, שהפך גם הוא למקום המקבל בזרועות פתוחות כל יהודי באשר הוא.

מורשתו
------

בשנת 2011 הוקם בעיר צפת בית כנסת הנקרא בית אהבה ותפילה על שם בית האהבה והתפילה ומונהג אף הוא ברוח הרב שלמה קרליבך.

לקריאה נוספת
------------

* ספר הרבי מקרן הרחוב מאת יוטא הלברשטאם-מנדלבאום פרק א' בית האהבה והתפילה.